Venstres påstand om, at Thorning-regeringen var skyld i kommunernes nedskæringer på velfærdsøkonomien, er problematisk. Det er korrekt, at regeringen dengang lagde op til en besparelse i kommunerne fra 2011 til 2015 på ca. 3,5 mia. kroner. Men virkeligheden udviklede sig anderledes, fortæller professor i kommunaløkonomi Kurt Houlberg fra Vive – det nationale forsknings- og analysecenter for velfærd.

- Det er korrekt, at det udgiftsloft, der blev sat i forhold til kommunernes samlede udgifter på serviceområdet, blev reduceret med ca. 3,5 mia kroner fra 2011 til 2015. Men hvis man ser på, hvor mange penge kommunerne faktisk brugte, så har der været tale om en stigning i udgifterne fra 2011 til 2015 på ca. 1,5 mia. kroner, siger Kurt Houlberg.

Kommunerne brugte altså flere penge i 2015 end i 2011 - og dermed er Venstres påstand forkert.

Hvad så med de 3.000 færre pædagoger?

De knap 3.000 pædagoger, som Socialdemokratiet skulle have ”fjernet” fra daginstitutionerne, er en overdrevet påstand. For det første er det kommunerne selv, der beslutter, om de vil spare på daginstitutioner eller andre områder. For det andet er der ikke tale om 3.000 pædagoger, men et noget mindre antal.

Venstre henviser til tal fra Økonomi- og Indenrigsministeriet, der viser udviklingen af antal ansatte i forskellige job fra 2011 til 2015.

Her kan man se, at antallet af pædagoger faldt med 2.570 personer i perioden. Men hvis man ser på faldet af fuldtidsbeskæftigede, så er tallet blot 1.872. Altså et godt stykke fra de 3.000, som Venstre hævder i annoncen.

Og der kan faktisk være en god forklaring på, hvorfor der var færre pædagoger ansat i kommunerne i 2015 end i 2011. Tal fra Danmarks Statistik viser nemlig, at der blev født færre børn i de år – og dermed faldt behovet for pladser i vuggestuer og børnehaver.

I 4. kvartal i 2010 var antallet af 1-5-årige børn knap 328.000 - og fire år senere var det faldet til knap 308.000, altså et fald på ca. 20.000 børn.

Ifølge Danmarks Statistik faldt antallet af indskrevne børn i daginstitutionerne med ca. 7.000 personer fra 2011 til 2015.